Blackburn
Store norske leksikon,Geografi,Verdens geografi,Europa,Storbritannia og Nord-Irlands geografi
Blackburn er en by i Storbritannia, England, i grevskapet Lancashire, 35 kilometer nordvest for Manchester. Byen har 106 537 innbyggere i 2011.
Tekstiler har vært produsert i Blackburn siden midten av trettenhundretallet, dengang da ull ble spunnet og vevet hjemme hos folk. James Hargreaves som fant opp spinnemaskinen spinning jenny i 1764, var vever i Blackburn. Byen fikk et voldsomt økonomisk oppsving under den industrielle revolusjon. Den ligger på det store kullfeltet vest for Penninene og har siden 1700-tallet vært et av sentrene for bomullsvevingsindustri.Imidlertid var Blackburn altfor avhengig av én bransje og da en lavkonjunktur traff byen på begynnelsen av 1900-tallet, rammet den også alle som hadde vært avhengige av tekstilindustrien. Nedgangen fortsatte helt fram til midten av 1970-tallet. I dag finnes de fleste arbeidsplassene innen tjenesteytende næringer og offentlig sektor. Innvandringen til Blackburn er stor, hovedsakelig fra India og Pakistan.